Iohannis ironizează mitingul PSD: Este o abordare caraghioasă și pur populistă

Președintele Klaus Iohannis a calificat drept ”caraghios” și ”populist” mitingul ”împotriva abuzurilor” anunțat de PSD pentru sâmbătă, 9 iunie, la ora 20:00, în Piața Victoriei.

„Mitingurile sunt o formă de protest şi protestul se asociază în mod normal, într-o democraţie, cu opoziţia sau cu societatea civilă nemulţumită de guvernare. În nicio societate normală mitingul de protest nu se asociază cu cei de la putere. Cei de la putere au Guvernul, au Parlamentul, au toate instrumentele pentru a rezolva problemele ţării. Ultima metodă este cea a protestului. Mi se pare o abordare caraghioasă şi pur populistă”, a declarat Klaus Iohannis, la Palatul Cotroceni.

Afirmațiile președintelui vin după ce ieri, liderul PSD, Liviu Dragnea, a anunțat că social-democrații vor organiza sâmbătă un miting cu ”câteva sute de mii de oameni” îndreptat împotriva unor presupuse abuzuri ale structurilor de forță.

Liderul PSD a mai spus că mitingul va începe la ora 20:00 și nu va interfera cu Gay Pride Parade, manifestație care se va desfășura tot sâmbătă, 9 iunie. Dragnea a precizat că mitingul va fi unul ”împotriva abuzurilor care au avut loc în România în ultimii ani”.

”Democrația și statul de drept sunt puse sub semnul întrebării, sunt afectate de câțiva ani buni. Suntem deciși să mergem până la capăt pentru a arăta că drepturile și libertățile sunt respectate în România. Îi așteptăm pe toți cei care doresc să trăiască într-o țară liberă, în care să nu mai fie instituții aflate sub teroare. Din cauza unei propagande toxice uriașe se pune problema ca o structură obscură și subterană să paraziteze deciziile statului și să influențeze în mod ocult decizii importante”, a mai spus Liviu Dragnea despre mitingul din 9 iunie.

Foto: Klaus Iohannis (Sursa: Inquam Photos / George Călin)